《同柳山和尚登落星寺》
元代·姚燧

抵掌女娲前功捐，鍊石力尽还霣天。怒飞十有八万里，掷陷彭蠡三重渊。

藏山于泽信有力，愚公欲移重万肩。黄家亚夫更痴绝，漫向麟史求何年。

安知自分牛斗躔，天穴上当匡庐颠。银河一塞□□□，至今飞流挂长川。

我来正逢槐火节，舣矶少系东吴船。相携诗僧上佛阁，箕踞对酒淡其然。

渠闻舌挢若自失，子辨乃出邹衍前。无书太古何所得，为言乌有先生传。

作者简介：姚燧（1238年～1313年），字端甫，号牧庵，河南洛阳（今河南洛阳）人。 元朝文学家。官翰林学士承旨、集贤大学士。能文，与虞集并称。所作碑志甚多，大都为歌颂应酬之作。原有集，已散失，清人辑有《牧庵集》。